Bytteting

Bytteting er de ting man finder i en cache, som man må tage med sig og beholde, hvis man lægger noget andet i bytte. Det kan f.eks. være legetøj, nøgleringe, karabinhager, klistermærker ...

Nogen synes det er sjovt at bytte og andre bytter sjældent eller aldrig. For de fleste voksne geocachere betyder byttetingene måske ikke så meget, men mange børn bliver skuffet, hvis der ikke er noget sjovt at bytte i cachen.

Jo større en cache er, jo flere og større bytteting kan der selvfølgelig være i den. I micro cacher er der sjældent plads til bytteting, i small er der kun plads til få eller små ting, men i regular og large cacher er der plads til mange og store bytteting, derfor er de større cacher mere børnevenlige.

Ud over bytteting kan der være forskelige andre ting i en cache:
 * logbog + evt kuglepen/blyant + blyantspidser. Disse ting bør man altid lade ligge.
 * FFC Hvis man er den første til at finde en cache, kan man være heldig at finde et FFC, som man må tage som bevis på at man var der først.
 * Signaturting - Gælder som almindelige bytteting, så du må altså gerne tage dem i bytte for noget andet.
 * Travel bugs & geocoins gælder ikke som bytteting, så man behøver ikke lægge noget i bytte for at tage dem, men man bør kun tage dem, hvis man har tænkt sig at lægge dem i en anden cache indenfor en overskuelig fremtid.

Eksempler på hvad man ikke bør lægge i en cache:

 * Madvarer (fordærves og kan tiltrække dyr, som ødelægger cachen)
 * Ting der rådner/forgår: Husk at cachen kan blive fugtig indeni og kommer til at ligge og bage i solen om sommeren og fryse til is til vinter.
 * Ikke-børnevenlige ting, som f.eks. pornoblade. Mange geocachere har børn med.
 * Ting, der findes mange af lige ved siden af cachen, f.eks. sten, grankogler og andet man samler op 2 meter fra cachen.
 * Ammunition
 * Stoffer

Bytningens uskrevne regler:
Når du bytter, så læg noget af samme eller højere værdi, som det du tager. Det kan ikke altid gøres op i kroner eller øre, hvad er f.eks. mest værd: en bamse købt for 10 kroner eller en hjemmelavet køleskabsmagnet, som ikke har kostet noget at lave, men der ligger et arbejde og en idé i det? Så det drejer sig altid om en vurdering af den enkelte geocacher. Men cachen skulle gerne være lige så sjov at finde for den næste, som det var for dig, så vær sød ikke at forringe værdien af cachen for meget.

Husk at en travel bug eller en geocoin (heller) ikke tæller som bytteting når man lægger den.